Oor Ons I Kritiek-loodsprojek - Kritiek
‘n Nuwe Inisiatief
van Kunste Onbeperk
Aanbieders tydens die Kritiek-loodsprojek by die Klein Karoo Nasionale Kunstefees
Evelyne Coussens is ’n Vlaamse teaterresensent vir die nasionale Vlaamse koerant De Morgen en die nasionale Vlaamse radiostasie Klara. Coussens is ook ’n lektor in kunskritiek aan die Arteveldehogeschool in Gent, België, en is ’n deeltydse redakteur vir CultuutNet Vlaanderen.
Diane de Beer is ‘n senior kunsjoernalis wat werk vir die Independent National Arts Supplement as teaterskrywer en -resensent. Sy was die kuns redaktrise vir Pretoria News vir meer as 15 jaar waar sy die artistieke en kulturele aspekte van die stad gedek het. De Beer dien ook op verskeie kunsfeestepanele en woon selfs internasionale feeste by soos die Cannes Film Festival en The Edinburgh Festival.
Kritiek is gemik op die bevordering en ondersteuning van kunsjoernalistiek in Suid-Afrika.
Mercy Kannemeyer doen tans haar honneursgraad in Drama en Teaterstudie aan die Universiteit van Stellenbosch waar sy spesialiseer in Toegepaste Teater. Sy wil graag ’n teatermaker word en beskryf haar beroep as haar drie s’e – “skryf, skep en speel”. Sy werk as ’n radio-omroeper en skryf af en toe poësie. Kannemeyer het onlangs ’n kort dokumentêr, Die ander kant, gemaak. In Die ander kant vra sy “wat het ons om te verloor indien Afrikaans afgeskaf word as onderrigtaal aan die Universiteit van Stellenbosch?”. Sy het ’n voorliefde vir Afrikaans, teater en skryf en sê oor teater: “Ek glo in teater. Ek glo dat teater mense se lewens kan verander en daarom doen ek Toegepaste Teater – die gebruik van teater vir baie spesifieke redes”.
Lea Knoesen verwerf haar graad in drama en teaterstudie aan die Universiteit van Stellenbosch. By die US se dramadepartement het sy onder die bekwame leiding van Antoinette Kellermann en Marthinus Basson studeer. In 2016 voltooi sy haar Honneursgraad in Afrikaans en Nederlands waartydens sy veral spesialiseer in Afrikaanse letterkunde. Knoesen is ’n musikant en speel klavier en viool, wat haar al na verhoë regoor die wêreld geneem het – haar mees onlangse besoek aan Rusland saam met die wêreldbekroonde Stellenbosch Universiteitskoor was ’n hoogtepunt. As jong aspirantskrywer, reken sy haarself as iemand wat ingeligte opinies lewer. Sy glo dat haar kombinasie van taal- en skryfvaardighede en kennis op verskeie gebiede van die kunste, haar die weg sal baan tot ’n suksesvolle loopbaan in die Suid-Afrikaanse kuns- en mediabedryf.
Amee Lekas, skrywer van Die dans van die watermeid en wenner van Kunste Onbeperk se eerste Teksmark, is ’n nuwe stem wat haar graad in drama aan die Universiteit van Stellenbosch voltooi. Kort na haar studies skitter sy as aktrise op verhoë in Bloemfontein. Hier het sy rolle vertolk soos Die Bruid in Blood Wedding en ’n skerp tong tussen feminis en fooitog karakter in Three Little Bitches. Sy is ook later regisseur van haar eerste produksie Not my Circus. Lekas woon tans op Willowmore en is ’n vryskutskrywer met groot afwagting vir die oneindige moontlikhede wat die kunste kan bied.
Barbara Loots is ’n menseregte- en arbeidsregadviseur met ’n passie vir die kunste. Teater het vir haar ’n leefstyl geword sedert die ontstaan van Theatre Scene Cape Town in Januarie 2012, wat nou onder Loots Digital bestuur word. Oor die afgelope vyf jaar het sy dit as internet basis gebruik om mense te probeer inspireer om net so opgewonde oor teater te word, deur haar ervarings met hulle te deel d.m.v. onderhoude, resensies en meer. Ten einde die regte boodskap op die regte wyse aan mense oor te dra het sy haarself deur digitale en sosiale media bemarkingskursusse bemagtig. Vir haar is teater – net soos regte – ’n magtige middel, wat mense kan ontwikkel en bemagtig.
Haddad Viljoen het letterkunde, filosofie en kunsgeskiedenis aan die Noord-Wes Universiteit studeer. Sy studies loop parallel met die ontstaan van kunstefeeste. Hy is aangestel as bemarkingsbestuurder van die Aardklop Nasionale Kunstefees en hierdie belangstelling in die verskillende vorme van kunste en reklame gee aanleiding tot ŉ beroep in televisie as kykNET en MK se bemarkingsbestuurder. Die omvang van betrokkenheid in die kulturele landskap deur hierdie platforms verbreed en versterk sy verhouding met die kunste. Die besluit om Johannesburg te verlaat vir die Kaap hang ook saam met die behoefte om op ’n meer daadwerklike wyse betrokke te raak en vergestalt in die rolle van vervaardiger, regisseur en weereens bemarker. Hierdie keer by jong produksiehuise Orijin, Lucan en dan ook die samesmelting van ŉ liefde vir musiek en tegnologie by die stroomdiens, Liedjie.
Andrea Winckler behaal in 2006 haar BDramHons in Kabaret aan die Universiteit van Stellenbosch en is sedert 2007 Dramatiese Kunste opvoeder. Sy het so tussendeur ook twee jaar in Suid-Korea skoolgehou. In 2006 word sy genomineer vir die Fleur du Cap-toekenning vir mees belowende student en in dieselfde jaar ontvang sy die Universiteit van Stellenbosch se toekenning as beste ondersteunende aktrise. In haar jare as opvoeder ontvang sy verskeie toekennings en nominasies by tienertoneelfeeste. Sy studeer tans bemarking en ontwerp en hoop om hierdie nuutgevonde kennis te kan toepas om teater in Suid-Afrika te ondersteun en bevorder.
Pierre-Arnold, ’n veelsydige drama-gegradueerde aan Stellenbosch Universiteit, hou homself besig. Destyds as dramastudent is hy as "Shakespierre" gedoop op koshuis en die naam het vasgesteek. As akteur het hy 'n suksesvolle eenmanproduksie, The Return of Elvis Du Pisanie, by verskeie kunstefeeste opgevoer. Hy was vir 9 jaar 'n lid van Mr Cat & The Jackal totdat hy besluit het hy is lus vir nuwe avonture. Nie net is hy ’n musikant nie, maar is ook ’n professionele klankingenieur en is tans besig met sy meestersgraad in Musiektegnologie. Hy het al internasionaal getoer saam met musiekgroepe (o.a. aKing) en ook vele dramaproduksies se klankontwerp en klankbane geskep. Deesdae is hy meer agter en voor die kamera en speel met die “Vlog” medium rond. Vanjaar loop Pierre-Arnold die KKNK plat en dra resensies van produksies en optredes in hierdie medium oor. Hy lewer kritiek op die produksie sowel as tegnies, want hy glo daar word te min gesê oor die tegniese aspek van produksies oor die algemeen.